
Consorci de Museus
El circ contemporani s’instal·la al Centre del Carme
· El Circ Gran Fele instal·la la seua carpa al claustre gòtic del centre de cultura contemporània 

· El Centre del Carme oferirà la seua escola de circ #CCCCirc del 12 al 28 d’abril en què hi haurà també espectacles per a tota la família, tot això de manera gratuïta


València (12.04.2019). El director del Centre del Carme, José Luis Pérez Pont, acompanyat per Rafael Pla, director de la companyia Gran Fele, ha presentat aquest matí l’escola de circ #CCCCirc que s’oferirà al centre de cultura contemporània al llarg del mes d’abril, de manera gratuïta.

Gran Fele, companyia valenciana de circ contemporani, ha instal·lat la seua carpa al claustre gòtic del Centre del Carme on, del 12 al 28 d’abril, acostarà al gran públic les arts circenses més populars, i combinarà l’activitat de l’escola amb demostracions i espectacles per a tota la família.

Durant el mes d’abril, i coincidint amb les festes de Pasqua, el circ envairà el centre cultural i buscarà despertar l’interés del públic visitant amb accions que aniran més enllà de la mateixa escola: una paròdia de pallassos, equilibris, acrobàcies ‘hand to hand’…per a sorprendre els espectadors que s’acosten al Centre del Carme i als seus voltants.

El director del Centre del Carme, José Luis Pérez Pont, ha manifestat que “el circ no té edat. L’escola de circ #CCCCirc ofereix propostes amb l’objectiu d’acostar al gran públic les arts circenses més populars i fomentar entre els xiquets i xiquetes el treball en equip, l’afany de superació i l’interés per aprendre i eliminar vergonyes”.

Al llarg d’aquest mes la carpa del Gran Fele transforma i ompli de vida l’arquitectura gòtica de l’entrada del centre alhora que les arts circenses conviuen amb altres propostes com la instal·lació ‘Valentia, una micronació imaginada’ realitzada per Äther Studio, artistes residents al Centre del Carme. Els creadors han instal·lat una cabina de votació que convida a reflexionar sobre quin seria el nostre ideal de nació, en període electoral.

Per al desenvolupament del #CCCCirc el Centre del Carme s’alia de nou amb el Gran Fele, una companyia sòlida amb identitat pròpia, amb propostes sempre diferents i poc convencionals. El Circ Gran Fele reprén la línia dels circs del principi del segle XX en els quals la il·lusió, la fantasia i la imaginació són eines bàsiques per a aconseguir crear històries màgiques per a públics de totes les edats.

L’escola de circ #CCCCirc està impartida pels artistes del Gran Fele, grans mestres formats a l’Escola Nacional de Circ de Cuba.

La metodologia del curs, basada en la polivalència, permetrà als qui s’acosten a la carpa desenvolupar-se en diverses tècniques circenses, alhora que aprendran tots els valors que es desprenen de la convivència dins del circ.

Acrobàcies, equilibris i aeris, salpebrats amb un poc de màgia, amb números d’escapisme i altres sorpreses, seran algunes de les propostes que es desenvoluparan al llarg dels dies en què la carpa estarà instal·lada al Centre del Carme Cultura Contemporània.

Per a participar en el #CCCCirc no és necessari reserva prèvia, l’activitat és gratuïta i està dirigida a tots els públics. Més informació i horaris: www.consorcimuseus.gva.es

